b'\n_START_ARTICLE_\nVentureta Mestres i Gras\n_START_SECTION_\nBiografia\n_START_PARAGRAPH_\nNascuda al carrer de la Muralla de la Geltr\xc3\xba, era filla d\'una fam\xc3\xadlia treballadora. De ben jove, Ventureta Mestres va exhibir les seves facultats vocals al Cor Parroquial de Santa Maria de la Geltr\xc3\xba, i fou el seu descobridor i primer professor musical el mestre Montserrat, que li enseny\xc3\xa0 cant i solfeig. Ampli\xc3\xa0 formaci\xc3\xb3 al Conservatori del Liceu de Barcelona, on obtingu\xc3\xa9 una beca i hi estudi\xc3\xa0 sis cursos amb la reconeguda professora Dolors Frau, que ho era tamb\xc3\xa9 de Vict\xc3\xb2ria dels \xc3\x80ngels. Les notes obtingudes en els corresponents ex\xc3\xa0mens de m\xc3\xbasica, declamaci\xc3\xb3 i itali\xc3\xa0 van \xc3\xa9sser excel\xc2\xb7lents a tots els cursos._NEWLINE_Ventureta Mestres va debutar a Vilanova el 16 d\'octubre de 1947 al Teatre Bosc, on va cantar l\'\xc3\xb2pera Marina d\'Emilio Arrieta amb un \xc3\xa8xit aclaparador. L\'any 1949 va guanyar el primer premi del Concurs Nacional d\'\xc3\x92pera organitzat per R\xc3\xa0dio Tarragona._NEWLINE_L\'any 1953 fou contractada com a soprano professional del promotor Tom\xc3\xa0s Ros, i debut\xc3\xa0 amb Marina al Teatre Borr\xc3\xa0s de Barcelona. Prossegu\xc3\xad despr\xc3\xa9s amb la companyia del bar\xc3\xadton Francesc Bosch i debut\xc3\xa0 al Teatre Espanyol (Barcelona) amb La tabernera del puerto per tot seguit interpretar la mateixa obra al Teatro Gayarre de Pamplona. M\xc3\xa9s endavant form\xc3\xa0 part de la companyia de Joan Gual i despr\xc3\xa9s de la del Teatre Bravium de Reus  sota la direcci\xc3\xb3 de Josep Casanovas._NEWLINE_Fins a finals de l\'any 1956 va actual professionalment pels principals teatres d\'Espanya i Fran\xc3\xa7a, i va tenir d\'acompanyants, entre d\'altres, Josep Forast\xc3\xa9, Francesc Egea, Angelita Nav\xc3\xa9s, Rafael Campos, Andreu Vi\xc3\xb1as, Joan Gual, Enric Sacristan, Gregori Ca\xc3\xb1abate, Antoni Miras, Reyes Mill\xc3\xa1n, Esteban Recasens... L\'any 1957 va rebre la medalla d\'argent al M\xc3\xa8rit Teatral de Reus i un guard\xc3\xb3 similar de la Societat Coral "El Ciervo" de Sabadell._NEWLINE_De l\'any 1960 al 1975, va fer actuacions per lliure, sense signar contractes professionals amb cap companyia. Va posar cloenda a la seva carrera cantant Los Gavilanes al Teatre La Salle de Reus. Altres t\xc3\xadtols que interpret\xc3\xa0 al llarg de la seva carrera art\xc3\xadstica havien estat La Rosa del Azafr\xc3\xa1n, Los Claveles, Maruxa, La Viejecita, Bohemios, El cantar del arriero, Marina, La Generala, Don Gil de Alcal\xc3\xa1, Luisa Fernanda, La Dolorosa, Can\xc3\xa7\xc3\xb3 d\'amor i de guerra, La Tempestad, El Divo._NEWLINE_El 15 de juny de 1990 va rebre un homenatge al Teatre Principal de Vilanova i la Geltr\xc3\xba. Mor\xc3\xad el 25 de juliol de 1994, i poc despr\xc3\xa9s, el 3 d\'abril del 1995, l\'ajuntament de Vilanova i la Geltr\xc3\xba li dedic\xc3\xa0 un carrer._NEWLINE_El 2009 reb\xc3\xa9 un nou homenatge ciutad\xc3\xa0, amb la publicaci\xc3\xb3 d\'una biografia a c\xc3\xa0rrec de Miquel Altadill i Giner i la col\xc2\xb7locaci\xc3\xb3 d\'una placa a la casa on va viure.'